b'\n_START_ARTICLE_\nEmil Gauguin\n_START_PARAGRAPH_\nEmil \xc3\x89mile "Don Emilio" Gauguin (f\xc3\xb8dt 31. august 1874 i Paris, Frankrig, d\xc3\xb8d 18. januar 1955 i Englewood, Florida, USA) var en fransk/dansk/amerikansk (fransk statsborger) Cand.polyt., konstruktionsingeni\xc3\xb8r og fodboldspiller. S\xc3\xb8n af Paul Gauguin (1848-1903) og den danske Mette Sophie Gad (1850\xe2\x80\x931920), samt bror til Aline (1876-1897), Clovis (1879-1900), Jean (1881-1961) og Pola Gauguin (1883-1961).  _NEWLINE_Emil Gauguin blev 1880 sendt til Danmark, for at han kunde opdrages hos hans mors veninde Fanny Wiehe (1845-1908) enke efter skuespilleren Johan Wiehe (1830-1877), resten af familien Gauguin flyttede til K\xc3\xb8benhavn 1884. Emil Gauguin gik f\xc3\xb8rst i Schneekloths Skole, hvorfra han 1886 kom p\xc3\xa5 Sor\xc3\xb8 Akademi, her tog han studentereksamen 1893. Han var m\xc3\xa5lmand  p\xc3\xa5 Akademisk Boldklubs hold som vandt datidens vigtigste danske turnering Fodboldturneringen 1893-94, 1894-95 og 1895-96. Han gik nogle \xc3\xa5r p\xc3\xa5 Polyteknisk L\xc3\xa6reanstalt, tog 1897 f\xc3\xb8rste del af ingeni\xc3\xb8reksamen, br\xc3\xb8d s\xc3\xa5 af og udvandrede i juni 1900 til Bogot\xc3\xa1 i Colombia. hvor hans faster Marie Gauguin de Uribe (1847-1918) boede. I Columbia var han besk\xc3\xa6ftiget ved vej- og brobygning. Under et ophold i Danmark indgik han 1908 \xc3\xa6gteskab med Olga von Hedemann (1882-1967), der fulgte ham ud til Columbia og 1916 til USA, men hun og deres f\xc3\xa6lles b\xc3\xb8rn rejste alene till Danmark 1919. I USA arbejdede Emil Gauguin som maskiningeni\xc3\xb8r for et lille mekanisk v\xc3\xa6rksted i Philadelphia. Ved udgangen af 1936 rejste han til Danmark og blev skilt fra sin hustru. Efter to m\xc3\xa5neder vendte han tilbage til USA og i 1940 giftede han sig med Priscilla Buntin (1896-1966) i Philadelphia. I 1950 trak de sig tilbage og flyttede til Florida, hvor han tilbragte de sidste fem \xc3\xa5r af sit liv. Han d\xc3\xb8de af lungebet\xc3\xa6ndelse og er sammen med sin anden hustru begravet p\xc3\xa5 Lemon Bay Historical Cemetery i Florida.'